Test (joki)

Test on noin 63 kilometriä pitkä joki Hampshiren kreivikunnassa Etelä-Englannissa. Joen kirkas ja runsashappinen vesi suodattuu Hampshire Downsin liitupitoisen maaperän läpi. Tällaisia jokia kutsutaan kalkkivirroiksi ("chalk stream"), ja niitä arvioidaan olevan koko maailmassa vain kaksisataa; niistä peräti 85 prosenttia virtaa Etelä- ja Itä-Englannissa. Test on tunnettu taimenjoki, ja sitä pidetään modernin perhokalastuksen synnyinsijana.
Nimi ’Test’ on kelttiläistä alkuperää ja tarkoittaa todennäköisesti vuolasta (jokea). Joki on kovertanut Hampshire Downsin kumpuilevaan maastoon suhteellisen kapean, paikoin jyrkkärinteisen laakson, jonka tasaista pohjaa peittää rehevä kasvillisuus. Test jakautuu lähes koko matkalta kahdesta neljään rinnakkaiseen uomaan ja sillä on selvä pääuoma vasta alajuoksulla. Joen rinnalla kulkee pienten, kirkasvetisten sivujokien lisäksi keinotekoisia kanavia, joiden avulla on johdettu joesta vettä viljelmille ja myllyihin.
Testin alkulähde sijaitsee Ashen kylässä kymmenen kilometriä Basingstoken keskustasta länteen. Sieltä se virtaa Overtonin ja Laverstoken kylien maille ja suuntaa sitten kohti länsilounasta. Hieman lännempänä se saapuu Whitchurchin pikkukaupunkiin, jossa sen vuolasta virtausta on hyödynnetty aikoinaan neljän vesimyllyn käyttövoimana. Myllyissä jauhettiin viljaa, kehrättiin silkkiä ja villaa sekä valmistettiin setelipaperia.
Whitchurchin lounaispuolella joki saapuu mukaansa nimetyn Test Valleyn alueelle. Longparishin kylässä siihen yhtyy Bourne Rivulet, jossa on virtausta vain talvisaikaan. Bourne Rivulet on tullut tunnetuksi irlantilaissyntyisen baritonin Harry Plunket Greenen kirjoittamasta kalastusoppaasta "Where the bright waters meet" (1924), jossa hän kuvailee läheistä suhdettaan jokeen. Jätettyään taakseen Longparishin Test virtaa Wherwellin ja Chilboltonin kylien maille, jossa siihen yhtyy ensin Dever ja vähän matkan päässä Anton. Tämän jälkeen joki ohittaa Leckfordin ja Longstockin kylät ja saapuu Stockbridgen pikkukaupunkiin. Stockbridgen kohdalla on ristennyt jo ammoisista ajoista saakka kaksi tärkeää tietä, joista toinen johtaa Winchesteristä Salisburyyn ja toinen Romseystä Andoveriin.
Stockbridgen eteläpuolella Test levenee huomattavasti ja sen rannoilla levittäytyy ruovikkoa kasvava kosteikkoalue Stockbridge Marsh, jossa elää muun muassa ruokokerttusia ja kuningaskalastajia. Stockbridge Marshin eteläpuolella ovat Houghtonin ja Mottisfontin kylät, joista jälkimmäisen mailla Testiin yhtyy Dunjoki. Tämän jälkeen joki kaartaa eteläkaakkoon Timsburyn kylän eteläpuolitse ja saapuu Romseyn pikkukaupunkiin. Romseyn alueella joki ohittaa 1740-luvulla rakennetun vesimyllyn ja Palmerstonin suvulle kuuluneen Broadlandsin kartanon.
Joitakin kilometrejä etelämpänä Test saapuu Southamptonin kaupungin länsilaidalle. Joen rannalla on suuri vesilaitos Totton and Elingin kunnan alueella lähellä paikkaa, jossa Blackwater laskee siihen vetensä. Jokivarteen on perustettu Southamptonin ja Tottonin rajalle Lower Testin luonnonsuojelualue, joka tarjoaa arvokkaan elinympäristön monille lintu- ja kasvilajeille. Southamptonin sataman kohdalla joki levenee leveäksi estuaariksi, joka yhtyy Itchenjoen kanssa ja muodostaa Southampton Waterin.